MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning af 5. juni 2000 vedrørende forslag til Europa-Parlamentets og Rådets beslutning om ændring af beslutning nr. 1692/96/EF for så vidt angår søhavne, flod- og kanalhavne og intermodale terminaler samt projekt nr. 8 i bilag III

1. Baggrund

Kommissionen vedtog den 10. december 1997 et forslag til Europa-Parlamentets og Rådets beslutning om ændring af beslutning nr. 1692/96/EF for så vidt angår søhavne, flod- og kanalhavne og intermodale terminaler samt projekt nr. 8 i bilag III (KOM(1997) 681 endelig udg. - 1997/0358/COD).

Europa-Parlamentet afgav sin udtalelse om forslaget ved førstebehandling den 10. marts 1999. Det vedtog ved denne lejlighed 13 ændringsforslag, som indeholder mindst 22 ændringer.

Kommissionen forelagde som reaktion på Parlamentets udtalelse et ændret forslag til Rådets og Parlamentets beslutning den 17. juni 1999 (KOM (1999)277 endelig udg.).

Det Økonomiske og Sociale Udvalg afgav udtalelse den 29. april 1998.

Regionsudvalget afgav udtalelse den 17. september 1998.

Rådet vedtog enstemmigt sin fælles holdning den 5. juni 2000.

2. Målet med Kommissionens forslag

Målet med forslaget er at supplere beslutning nr. 1692/96/EF om Fællesskabets retningslinjer for udvikling af det transeuropæiske transportnet (TEN) ved at tydeliggøre og styrke søhavnes, flod- og kanalhavnes og intermodale terminalers placering i TEN.

Første del af forslaget sigter på at ændre de træk, der karakteriserer søhavne, flod- og kanalhavne og intermodale terminaler i beslutningen, indføre kriterier for udvælgelse i bilag I og forbedre definitionerne af, hvilke projekter af vedrørende søhavne, flod- og kanalhavne og intermodale terminaler i bilag II, der er af fælles interesse.

Det foreslås også at bistå ved udviklingen af de transeuropæiske hurtigruter for godstog.

Anden del af forslaget ændrer titlen på projekt nr. 8 i bilag III (liste over specifikke projekter, som blev udpeget af Det Europæiske Råd i Essen i 1994) fra "Motorvej Lissabon-Valladolid" til "Multimodal forbindelse mellem Portugal/Spanien og resten af Europa" i henhold til den portugisiske og den spanske regerings anmodning, hvilket blev støttet af Det Europæiske Råd i Dublin, 1996.

Den øvrige tekst i beslutning 1692/96/EF forblev uændret.

3. Kommentarer til den fælles holdning

3.1. Generelt

Rådets fælles holdning følger stort set hovedtanken og hovedstrukturen i Kommissionens forslag. Den foretager dog flere ændringer til de foreslåede bestemmelser om flod- og kanalhavne og søhavne og medtager ikke den del der vedrører intermodale terminaler og transeuropæiske godstogskorridorer.

Rådet har helt deller delvist accepteret 11 af ændringerne i Europa-Parlamentets 13 ændringsforslag. Seks af disse ændringer indgår i den fælles holdning som sådanne eller indholdsmæssigt.

Kommissionen havde accepteret 11 af Europa-Parlamentets ændringsforslag, hvilket fremgår af Kommissionens ændrede forslag (KOM(99)277 endelig udg.) af 17. juni 1999. Rådet har accepteret fire af disse.

Rådet har vedtaget den fælles holdning enstemmigt. Kommissionen har af hensyn til et samlet kompromis accepteret ændringsforslagene vedrørende søhavne og flod- og kanalhavne og forkastelse af transeuropæiske godstogskorridorer. Kommissionen har dog i en erklæring til mødeprotokollen tilkendegivet sin uenighed i, at afsnittet om intermodale terminaler ikke er medtaget.

3.2. Reaktion på de ændringsforslag Europa-Parlamentet har vedtaget ved førstebehandling

(a) Ændringsforslag, som Kommissionen har accepteret, og som indgår eller, som der er taget hensyn til, i den fælles holdning

Ændringsforslag 4 (artikel 12, stk. 2, beslutning nr. 1692/96/EF)

Kommissionen har accepteret udeladelse af kriteriet i litra c), som kun gælder for et ubetydeligt antal tilfælde. Rådet har også taget hensyn til denne udeladelse i den fælles holdning.

Ændringsforslag 10 (bilag II, afsnit 5, stk. 3)

Kommissionen har godkendt omtalen af "andre intelligente systemer til styring af godstransport og personbefordring". Rådet har også medtaget tilføjelsen.

Ændringsforslag 11 (bilag II, afsnit 5, stk. 4)

For så vidt som ændringsforslaget tilstræber at de "særlige betingelser", som havneprojekter skal opfylde for at komme i betragtning til EF-bistand, skulle udgå, kunne Kommissionen tilslutte sig det. Rådet har også taget hensyn til udeladelse heraf i den fælles holdning.

Ændringsforslag 13 (bilag III, nr. 8)

Kommissionen har godkendt en mere præcis beskrivelse af de forskellige elementer i projekt nr. 8, og har accepteret Parlamentets ændringsforslag.

Rådet har også besluttet at inkludere denne beskrivelse i den fælles holdning.

b) Ændringsforslag, som Kommissionen har accepteret, men som ikke indgår i den fælles holdning

Ændringsforslag 1, 2 og 7 (artikel 10, stk. 4 og bilag II, afsnit 3)

Kommissionen er kommet Parlamentets betænkeligheder ved udtrykket "transeuropæiske hurtigruter for godstog" i møde ved at omformulere bestemmelserne, så det er klart, at fokus i denne forbindelse i højere grad er rettet mod udvikling af infrastruktur på transeuropæiske godstogskorridorer end på udvikling af tjenesten selv.

Rådet har ikke medtaget denne formulering. Kommissionen har af hensyn til et samlet kompromis accepteret dette.

Ændringsforslag 4 (artikel 12, stk. 2, beslutning nr. 1692/96/EF)

Kommissionen har accepteret den del af afsnittet, som henviser til artikel 299, stk. 2, i EF-traktaten om øerne i de fjernest beliggende regioner. Kommissionen er dog også opmærksom på, at artikel 154, stk. 2, (tidligere artikel 129b) i traktaten understreger behovet for at sammenkæde øerne og randområderne. Det foreslås derfor, at også havnene på øerne (og de havne, hvorved de forbindes med hovedlandet) inkluderes, under forudsætning af, at de opfylder kravet om 200 000 passagerer i indenrigsfart og international fart, og at afstanden mellem de pågældende havne er over 5 km.

Rådet indtog dog en anden holdning som herefter beskrevet:

Den fælles holdning følger samme princip som i afsnit 6 i retningslinjerne om lufthavne, idet der i afsnit 5 i bilag II (kriterier og specifikationer for projekter af fælles interesse) og ikke til gennemførelsesbestemmelserne i artikel 12 tilføjes visse kriterier for at komme i betragtning. Dette omfatter:

1) Inddeling af søhavne i tre kategorier:

- kategori A: søhavne med en årlig trafikmængde på over 1 mio. ton fragt eller 200 000 passagerer (indenrigsfart og international fart),

- kategori B: søhavne med en årlig trafikmængde på 500 000 til 999 999 ton fragt eller 100 000 til 199 999 passagerer,

- kategori C: alle søhavne på øer, som ikke falder ind under kategori A eller B.

Kun havnene i kategori A vises på skitseplanerne i bilag I.

2) En tabel med specifikationer som et projekt skal opfylde for at kunne betragtes som værende af fælles interesse, og som tildeler de forskellige typer projekter til de tre kategorier havne.

Kommissionen accepterer denne ændring. Havnene i kategori A svarer stort set til de havne, som Kommissionen udpegede i sit forslag. Klassifikation af havnene og tildeling af projekter af dertil svarende type giver ikke blot mulighed for, at projekter for de mest relevante havne (kategori A) kan komme i betragtning som projekter af fælles interesse, men også for hensigtsmæssige foranstaltninger for mindre havne, navnlig havne på øer og i fjerntliggende regioner.

Specifikationerne for projekter af fælles interesse for søhavne er i overensstemmelse med Kommissionens forslag. Kommissionen kan derfor tilslutte sig løsningen i den fælles holdning.

Ændringsforslag 5 (artikel 14, stk. 1, beslutning nr. 1692/96/EF

Kommissionen er gået med til at inkludere udtrykket "vejstrækninger til eventuel for- og eftertransport, der er så kort som muligt" i artikel 14, stk. 1, første led. Den er også gået med til at inkludere "søveje" som en mulighed for intermodal transport og definitionen på intermodal transport som "kombineret transport i enheder (f.eks. containere, påhængsvogne og veksellad)".

Rådet har afslået at ændre det afsnit af retningslinjerne, der vedrører intermodale terminaler. Kommissionen har i denne forbindelse givet udtryk for uenighed, (se punkt 3.3).

Ændringsforslag 8 (bilag II, afsnit 4)

Kommissionen har accepteret ændringen i pkt. 3 og foreslået at strukturere kategorierne af flod- og kanalhavneprojekter på samme måde som søhavne i afsnit 5.

Rådet har bibeholdt retningslinjernes eksisterende tekst. Kommissionen kan acceptere dette, da den foreslåede ændring er af redaktionel karakter.

Ændringsforslag 9 (bilag II, afsnit 5)

Kommissionen har accepteret at udskifte udtrykket "projekter for havne og havnerelateret infrastruktur" med "infrastrukturprojekter for havne eller i forbindelse med havne" i stk. 2, første sætning.

I overensstemmelse med formuleringen i bilag II, afsnit 6 (lufthavne) i retningslinjerne har Rådet formuleret sætningen som følger "projekter af fælles interesse vedrørende søhavne". Kommissionen kan acceptere denne redaktionelle ændring, navnlig i sammenhæng med den nye fremgangsmåde, der følges af Rådet for søhavne (se ændringsforslag 4 ovenfor).

Ændringsforslag 12 (bilag II, afsnit 7)

Kommissionen har accepteret Europa-Parlamentets ændringsforslag, da det skaber klarhed omkring støtteberettigelsesforholdene for projekter, der vedrører centre til omladning.

Rådet har ikke modtaget dette, da det ikke ønsker at ændre afsnittet om retningslinjer for intermodale terminaler. Kommissionen gav i denne forbindelse udtryk for uenighed (se punkt 3.3).

(c) Ændringsforslag, som Kommissionen ikke har accepteret, men som indgår i den fælles holdning

Ændringsforslag 3 (artikel 11, stk. 3, beslutning nr. 1692/96/EF

Kommissionen har ikke medtaget det foreslåede støtteberettigelseskriterium på 500 000 ton bulk-fragt om året for flod- og kanalhavne i sit ændrede forslag. Kommissionens synspunkt er, at udbygningen af det transeuropæiske transportnet bør fokusere på multimodal udvikling, og at flod- og kanalhavne derfor i første omgang bør defineres som forbindelsespunkter for intermodal godstransport.

Rådet har derimod accepteret tanken bag Parlamentets ændringsforslag og tilføjet et kriterium for bulk-gods i den fælles holdning, dog med en minimumstærskel på kun 300 000 ton bulk-gods om året.

Kommissionen har af hensyn til et samlet kompromis accepteret den fælles holdning, selvom dette betyder, at der må inkluderes mindst yderligere 200 bulk-godshavne i den del af det transeuropæiske net, der består af indre vandveje.

Ændringsforslag 6 (bilag I, afsnit 4)

Kommissionen ønsker ikke på nuværende tidspunkt at ændre angivelserne på kortene, så de også viser flodhavne, der tillige fungerer som søhavne, eller som håndterer bulk-gods. Den mener, at sådanne kortangivelser kan tages op i forbindelse med den generelle revision af retningslinjerne.

d) Ændringsforslag, som Kommissionen ikke har accepteret, og som ikke indgår i den fælles holdning

Ændringsforslag 1, for så vidt som det forkaster tanken om en hvidbog om revision af retningslinjerne for TEN og insisterer på strategiske miljøindvirkningsevalueringer for havne og intermodale terminaler.

Ændringsforslag 4, som indeholder udvælgelseskriterier for søhavne, der er for restriktive (forbindelse med TEN-rute, højere minimumstærskel for fragt).

Ændringsforslag 6, som føjer strækninger ad indre vandveje til netplanerne i bilag I.

Ændringsforslag 8 og 9, som giver en definition af havneinfrastruktur, der er for bred.

Ændringsforslag 8 og 11, som søger at indføre begrebet havnesuprastruktur.

Kommissionens grunde til at afslå disse ændringsforslag fremgår allerede af Kommissionens meddelelse om opfølgning af Parlamentets udtalelse (dok. SP (1999)1454), og det er derfor ikke nødvendigt at gentage dem i denne forbindelse.

3.3. Bestemmelser, som Kommissionen har foreslået, men som Rådet ikke har medtaget i sin fælles holdning

I lyset af TEN-retningslinjernes intermodal målsætning har Kommissionen foreslået at tydeliggøre og styrke situationen for ikke blot søhavne og flod- og kanalhavne, men også intermodale terminaler. Intermodale terminaler er en forudsætning for udveksling mellem de forskellige transportmåder, navnlig jernbane og vej, og udfylder således omtrent samme funktioner i nettet som søhavne ved kysten. Kommissionen har derfor foreslået at supplere kombitransportnettet - som specificeret i TEN-retningslinjerne - med jernbane/vejterminaler, som er udstyret med omladningsudstyr til at håndtere intermodale enheder, og som klart har trafikpotentiel. Kommissionen har på dette grundlag identificeret ca. 210 intermodale terminaler i sit forslag.

I begrundelsen til forslaget til retsakt (dok. PE 229-595/endelig udg.) udtrykte Europa-Parlamentet særlig sin glæde over Kommissionens tanke, idet man taler om at det er fornuftigt at inkludere flod- og kanalhavne og intermodale terminaler, da havne og forbindelsespunkter i baglandet påvirker hinanden og også er en vigtig faktor, når det drejer sig om at udvikle intermodal transport. (s. 15).

Rådet har besluttet ikke at medtage de ændringsforslag, som Kommissionen har fremsat vedrørende intermodale terminaler.

Kommissionen afgav derfor følgende erklæring til Rådets mødeprotokol:

"Kommissionen konstaterer, at Rådet enstemmigt har givet sin tilslutning til en fælles holdning. Den beklager, at denne fælles holdning ikke omfatter den del i sit forslag, der vedrører intermodale terminaler i betragtning af den betydning, den tillægger udviklingen af kombineret transport, og på baggrund af Europa-Parlamentets støtte vedrørende dette punkt under førstebehandlingen. Den forbeholder sig således ret til at vende tilbage til dette spørgsmål i forbindelse med gennemgangen under andenbehandlingen."

4. Konklusioner

Kommissionen tilslutter sig den fælles holdning for så vidt som den bygger på den tanke, der ligger bag Kommissionens forslag, navnlig hvad angår bestemmelserne om søhavne. Kommissionen opretholder dog den del af forslaget, der vedrører intermodale terminaler, og som også har modtaget støtte fra Europa-Parlamentet, men som ikke er taget med i den fælles holdning.